钦定古今图书集成/明伦汇编/氏族典/第150卷 > 《家乘序》孙承宗
## 钦定古今图书集成/明伦汇编/氏族典/第150卷 > 《家乘序》孙承宗

予以先少师晚子，今遂得长族姓。自予而上五世，予
惧不愿以我为子孙；自予而下三世以后其后，予又
惧不愿以我为祖父也。凡我子姓，得无惧乎？予少读
《诗》，至《棠棣》，咏兄弟，先妻子，而孔子继之曰“父母顺。”予
以为父母念其子，故兄弟翕，乃父母顺。然世人兄弟
不和，多起于私妻子，故诗人先好合妻子，而后言翕
兄弟。予观世人，当稍长，未有妻子，兄弟相得甚驩，及
一有妻，再有子，遂有间言，而隙且开，遂不翅如路人。
凡我子姓，倘其念我子以体父母念其子也，孝弟之
心，油然生矣。先少师遵先训以训我兄弟，唯曰“朴实
清廉”，曰“无欲害人”，曰“精神休使尽”，而尝以无欲害人
为要。呜呼！凡人清廉乃不好货利乃“不私妻子，乃和
兄弟，乃顺父母，夫无欲害人，而家室妻孥间可思也。
平天下大道，先少师殆以数言该之。凡我子姓，尚其
共为遵守，无令致我祖先不以为子孙，将世世子孙
以我为祖先。予特以此书之世系策端告我子孙，以
仰绍我祖先。